79. ΒΑΣΙΛΙΚΟΝ ΔΙΑΤΑΓΜΑ υπ’ αριθ. 751 της 10/14 Δεκ. 1971 (ΦΕΚ Α΄ 259) Περί των Δικαστικών Περιφερειών Επιθεωρήσεως και του αριθμού των Επιθεωρητών. Έχοντες υπ’ όψιν:1)Τας διατάξεις της παρ. 2 του άρθρ. 123 του Ν.Δ. 962/1971 «περί Κώδικος Δικαστικών Λειτουργών» και 2)την υπ’ αριθ. 713/1971 γνωμοδότησιν του Συμβουλίου της Επικρατείας, προτάσει του Ημετέρου επί της Δικαιοσύνης Υπουργού απεφασίσαμεν και διατάσσομεν: Άρθρ.1.-Αι δικαστικαί περιφέρειαι επιθεωρήσεως ορίζονται εις τρεις. Την Α΄ εδρεύουσαν εν Αθήναις εις ην υπάγονται αι περιφέρειαι των Εφετείων Αθηνών, Αιγαίου, Δωδεκανήσου και Κρήτης. Την Β΄ εδρεύουσαν εν Θεσσαλονίκη εις ην υπάγονται αι περιφέρειαι των Εφετείων Θεσσαλονίκης, Θράκης και Λαρίσης, και Την Γ΄ εδρεύουσαν εν Πάτραις εις ην υπάγονται αι περιφέρειαι των Εφετείων Πατρών, Ναυπλίου, Ιωαννίνων και Κερκύρας. Άρθρ.2.-1.Ο αριθμός των Γενικών Επιθεωρητών και των Επιθεωρητών εκάστης δικαστικής περιφερείας ορίζεται διά την από 1.1.1972 διετίαν ως ακολούθως: Α΄ Δικαστική Περιφέρεια:Δύο Αρεοπαγίται, ως Γενικοί Επιθεωρηταί, δύο Πρόεδροι Εφετών, δύο Εισαγγελείς Εφετών, τέσσαρες Εφέται και τέσσαρες Αντεισαγγελείς Εφετών, ως Επιθεωρηταί. Β΄ Δικαστική Περιφέρεια:Είς Αρεοπαγίτης, ως Γενικός Επιθεωρητής, είς Πρόεδρος Εφετών, είς Εισαγγελεύς Εφετών, δύο Εφέται και δύο Αντεισαγγελείς Εφετών, ως Επιθεωρηταί. Γ΄ Δικαστική Περιφέρεια: Είς Αντεισαγγελεύς Αρείου Πάγου, ως Γενικός Επιθεωρητής, είς Πρόεδρος Εφετών, είς Εισαγγελεύς Εφετών, δύο Εφέται και είς Αντεισαγγελεύς Εφετών, ως Επιθεωρηταί. 2.Οι εν τη Β΄ και Γ΄ Δικαστική Περιφερεία τοποθετούμενοι Γενικοί Επιθεωρηταί δύνανται να κατοικούν εν τη έδρα του Αρείου Πάγου. 